આપણા દેશમાં જે તે જગ્યા વિષેની સાચી સમજ સાથે કોઈ પણ બાંધકામ થયેલું જોવા મળે છે. ગુજરાતમાં નળીયા વાળા ઢાળીયા છાપરા બનાવાતા. તેનું કારણ સૂર્યકિરણોની તીવ્રતા અને ગરમીનો પ્રકોપ ઓછો કરવાનો હતો. અત્યારે જે મોંઘાદાટ ઇન્સુલેટેડ ડબલ રૂફ બનવાય છે તેનો એક સરળ પર્યાય આપણી પાસે હતો. વળી તેમાં વિજ્ઞાન પણ હતું. ગરમ થયેલી હવા ઉપર જઈને બહાર નીકળી જતી અને સ્વચ્છ ઠંડી હવા ઘરમાં આવતા વાતાનુકુલિત અસર દેખાતી. આજે ઘર તો ઠંડા થઇ જાય છે પણ એર કંડિશનર બહારના વાતાવરણને સતત ગરમ કર્યા કરે છે તે સમજવું ખુબ જરૂરી છે. એલ્યૂમિનિયમ, પ્લાસ્ટિક , સિમેન્ટ, કાચ એ બધા ભારતીય મટીરીઅલ નથી. તેથી તેની નકારાત્મક અસરો થી બચવા આપણે ઉપાયો શોધવા પડે છે. ભારતમાં ઈટ , માટી , પથ્થર , ચુના જેવા મટીરીઅલ નો ઉપયોગ કરાતો અને વાતાવરણ આધારિત દીવાલની જાડાઈ નક્કી કરાતી. આ બધા મટીરીઅલને યોગ્ય રીતે વાપરવાની કળા પણ આપણા માણસો પાસે હતી પરંતુ શ્વેત પ્રજાના પ્રેમમાં આપણે એમની ઘણીબધી વાતો સ્વીકારી જેમાંની એક તેમનું આર્કિટેક્ચર પણ છે.